|  |  |  |
| --- | --- | --- |
|  | **Republika Hrvatska****Grad Zagreb****Gradonačelnik** |  |

na temelju članka 7. Pravilnika o kriterijima i načinu dodjele potpora za

razvoj društvenog poduzetništva

(Službeni glasnik Grada Zagreba 22/15, 20/16 i 18/18)

r a s p i s u j e

|  |
| --- |
| **J A V N I N A T J E Č A J****ZA DODJELU POTPORA ZA RAZVOJ DRUŠTVENOG PODUZETNIŠTVA**  |

|  |
| --- |
| **I. PREDMET I TRAJANJE JAVNOG NATJEČAJA** |

Predmet ovog javnog natječaja je dodjela bespovratnih potpora Grada Zagreba za provedbu Programa poticanja razvoja obrta, malog i srednjeg poduzetništva u Gradu Zagrebu 2013. – 2017. (Službeni glasnik Grada Zagreba 4/13, 25/13, 22/14, 2/15, 9/16 i 24/17) a provedba kojeg je produžena do kraja 2018., u dijelu povezanom s Mjerom 1.7. Potpore za društveno poduzetništvo.

 Opći cilj Mjere je promicanje i razvoj društvenog poduzetništva i društvenih poduzetničkih inicijativa radi osiguranja društvene kohezije kao i uključivanje u poduzetništvo i tržište rada marginaliziranih, socijalno osjetljivih skupina radi sprječavanja socijalne isključenosti.

Posebni ciljevi koji se žele ostvariti su:

* poticanje razvoja društveno-poduzetničkih pothvata te jačanje postojećih
* jačanje kapaciteta društvenih poduzetnika koji integriraju marginalizirane, teško zapošljive skupine društva radi ostvarenja društvenih ciljeva.

Potpore koje se odobravaju i dodjeljuju na temelju ovog javnog natječaja su potpore male vrijednosti.

**Zahtjevi za dodjelu potpore za razvoj društvenog poduzetništva mogu se podnositi u roku od 30 dana od dana objave ovoga javnog natječaja na internet stranici Grada Zagreba (www.zagreb.hr).**

|  |
| --- |
| **II.** **UVJETI ZA DODJELU POTPORE TE VISINA POTPORE** |

Korisnici potpora moraju djelovati kao društveni poduzetnici koji obavljaju djelatnost proizvodnje i prometa roba, pružaju usluge ili obavljaju umjetničku djelatnost kojom se ostvaruje prihod na tržištu, te koja ima povoljan utjecaj na okoliš, doprinosi unapređenju razvoja lokalne zajednice i društva u cjelini.

**Korisnici potpora mogu biti:**

**1.** **socijalne zadruge koje posluju prema Zakonu o zadrugama**, a osnovane su radi:

- obavljanja djelatnosti kojima se pruža pomoć u zadovoljenju osnovnih životnih potreba socijalno ugroženim, nemoćnim i drugim fizičkim osobama, koje one same ili uz pomoć članova obitelji ne mogu zadovoljiti zbog nepovoljnih osobnih, gospodarskih, socijalnih i drugih okolnosti;

- uključivanja u radne i gospodarske procese osoba s umanjenom radnom sposobnošću i drugih fizičkih osoba koje nemaju dovoljno sredstava za podmirenje osnovnih životnih potreba, a nisu u mogućnosti ostvariti ih svojim radom ili prihodom od imovine ili iz drugih izvora,

**2. trgovačka društva čiji su jedini osnivači/članovi društva udruge.**

**Korisnici potpora moraju:**

- imati sjedište na području grada Zagreba;

- imati podmirena javna davanja;

- imati podmirene obveze prema Gradu Zagrebu;

- u trogodišnjem razdoblju poslovanja najmanje 25% godišnjeg prihoda planirati ostvariti ili ostvarivati obavljanjem svoje poduzetničke djelatnosti;

- najmanje 75% godišnje dobiti, odnosno višak prihoda ostvaren obavljanjem svoje djelatnosti, ulagati u ostvarivanje i razvoj ciljeva poslovanja.

Ako je korisnik potpore trgovačko društvo čiji je osnivač/član udruga u svojim općim aktima mora imati definiranu obvezu da će u slučaju prestanka obavljanja djelatnosti, svoju preostalu imovinu, nakon pokrića obveza prema vjerovnicima i pokrića gubitaka iz prethodnog razdoblja, prenijeti u vlasništvo drugog društvenog poduzetnika s istim ili sličnim ciljevima poslovanja, ili u vlasništvo jedinice lokalne i područne (regionalne) samouprave koja će je upotrijebiti za razvoj društvenog poduzetništva.

Korisnici potpora ne mogu obavljati primarnu poljoprivrednu proizvodnju i ribarstvo prema Nacionalnoj klasifikaciji djelatnosti (Narodne novine 58/2007) iz područja A i B, odjeljci 01-09).

**Najviši iznos potpore po pojedinom projektu može iznositi 350.000,00 kuna, a najniži 50.000,00 kuna godišnje. Potpore se mogu odobriti za najviše jedan projekt godišnje.**

Sredstva za iznos poreza na dodanu vrijednost dužan je osigurati korisnik potpore ukoliko je isti u sustavu PDV-a.

|  |
| --- |
| **III. NAMJENA KORIŠTENJA POTPORA I PRIHVATLJIVI TROŠKOVI** |

Potpore se mogu odobriti za jednu ili više navedenih projektnih aktivnosti:

1. **Ulaganje u prostor**
* unutarnje uređenje poslovnog prostora;
1. **Ulaganje u nabavu/prilagodbu opreme**
* nabava opreme, alata i inventara;
* nadogradnja i prilagodba strojeva i opreme (npr. za rad osoba sa invaliditetom);
1. **Ulaganje u nabavu sirovina i repromaterijala**
* nabava sirovina i repromaterijala;
1. **Marketinške aktivnosti**
* izrada marketinškog plana;
* izrada promotivnog materijala i web stranica.

**Prihvatljivi troškovi su:**

* troškovi unutarnjeg uređenja poslovnog prostora;
* troškovi vezani uz nabavu opreme, alata i inventara te nadogradnju i prilagodbu strojeva i opreme;
* troškovi vezani uz nabavu sirovine i repromaterijala (najviše do 40% od ukupnog iznosa odobrene potpore);
* troškovi izrade marketinškog plana, promotivnog materijala i web-stranica;
* troškovi zakupa poslovnog prostora (najviše 3 mjeseca);
* trošak plaće upravitelja zadruge, odnosno direktora društva u vrijeme trajanja projekta (najviše 6 mjeseci) do maksimalno 12.000,00 kuna bruto/mjesec;
* trošak 50% bruto plaće za tri zaposlenika u vrijeme trajanja projekta (najviše 3 mjeseca).

|  |
| --- |
| **IV. POSTUPAK PODNOŠENJA ZAHTJEVA I PROPISANA DOKUMENTACIJA** |

Zahtjev se podnosi Povjerenstvu preko Gradskog ureda za gospodarstvo, energetiku i zaštitu okoliša (u daljnjem tekstu: Ured) na propisanome obrascu „Zahtjev za dodjelu potpore za razvoj društvenog poduzetništva“ uz propisanu dokumentaciju (u daljnjem tekstu: Zahtjev za dodjelu potpore) koji je objavljen na internet stranici Grada Zagreba. Zahtjevi za dodjelu potpora rješavaju se prema redoslijedu zaprimanja i do iskorištenja sredstava.

Uz Zahtjev za dodjelu potpore čiji su sastavni dio projektni prijedlog i tablica proračuna projekta, podnositelj zahtjeva prilaže sljedeću dokumentaciju:

1. dokaz o pravnome statusu podnositelja zahtjeva s registriranom djelatnošću (preslika Rješenja Trgovačkog suda ili izvadak iz sudskog registra Trgovačkog suda);
2. ovjerena pravila zadruge ili druga dokumentacija odnosno opći akt društva ili drugi dokaz kojim se dokazuje da najmanje 75% godišnje dobiti, odnosno višak prihoda ostvaren obavljanjem svoje djelatnosti, ulaže u ostvarivanje i razvoj ciljeva poslovanja (preslika);
3. dokaz da podnositelj zahtjeva nije u postupku predstečaja/predstečajne nagodbe, stečaja ili likvidacije (potvrda Trgovačkog suda ne starija od 30 dana od dana podnošenja zahtjeva, original);
4. presliku Bilance i Račun dobiti i gubitka za prethodne tri godine, odnosno zadruge upisane u Registar neprofitnih organizacija prilažu Bilancu i Račun prihoda i rashoda za prethodne tri godine (osim onih koji su osnovani u godini kada se raspisuje natječaj);
5. BON-2 ili SOL-2 s navedenim IBAN-om transakcijskoga računa, original ne stariji od 30 dana od dana podnošenja zahtjeva;
6. potvrdu nadležne Porezne uprave o nepostojanju duga prema državi, original ne stariji od 30 dana od dana podnošenja zahtjeva;
7. potvrdu trgovačkog društva Gradsko stambeno komunalno gospodarstvo d.o.o., Zagreb, Savska cesta 1, o nepostojanju duga prema Gradu Zagrebu s osnove komunalnih usluga, zakupa ili najma, original ne stariji od 30 dana od dana podnošenja zahtjeva;
8. potpisanu Izjavu o korištenim potporama male vrijednosti (Izjavu su obavezni ispuniti i potpisati i podnositelji zahtjeva koji nisu koristili potpore male vrijednosti);
9. presliku Jedinstvenog obrasca poreza, prireza i doprinosa - JOPPD obrasca, za mjesec koji prethodi mjesecu podnošenja zahtjeva (ako ima);
10. potpisanu Skupnu izjavu;
11. popis članova zadruge sa stanjem na dan podnošenja zahtjeva, potpisan od strane upravitelja i ovjeren pečatom zadruge;
12. ponude/predračuni/troškovnici za projektne aktivnosti, odnosno troškove za koje se traži potpora;
13. presliku općeg akta društva iz kojeg je vidljivo da će društveni poduzetnik u slučaju prestanka obavljanja djelatnosti, svoju preostalu imovinu, nakon pokrića obveza prema vjerovnicima i pokrića gubitaka iz prethodnog razdoblja, prenijeti u vlasništvo drugog društvenog poduzetnika s istim ili sličnim ciljevima poslovanja, ili u vlasništvo jedinice lokalne i područne (regionalne) samouprave koja će je upotrijebiti za razvoj društvenog poduzetništva.

**Zahtjevi se podnose Gradskom uredu za gospodarstvo, energetiku i zaštitu okoliša u pisarnici Gradske uprave, prizemlje, Trg Stjepana Radića 1, 10000 Zagreb, ili preporučeno putem pošte, s naznakom „Zahtjev za dodjelu potpore za razvoj društvenog poduzetništva“.**

|  |
| --- |
| **V. POSTUPAK ODOBRAVANJA I NAČIN DODJELE POTPORE** |

Postupak odobravanja i dodjele potpora sastoji se od sljedećih faza:

1. administrativna provjera;

2. provjera tablice proračuna projekta;

3. ocjena projektnog prijedloga;

4. utvrđivanje Liste korisnika za dodjelu potpora.

Ured će obaviti administrativnu provjeru i provjeru tablice proračuna pristiglih zahtjeva s pripadajućom dokumentacijom.

Podnositelji zahtjeva, onih što su nepotpuni i nepravovremeni, onih što nisu podneseni na propisani način, onih što ne ispunjavaju uvjete, onih što nisu povezani s prihvatljivim projektnim aktivnostima će biti pisano obaviješteni o neuvrštavanju na Listu korisnika za dodjelu potpora.

Tablica proračuna projekta sastavni je dio zahtjeva i služi za sustavni prikaz troškova i aktivnosti temeljem kojih se traži potpora. U tablici proračuna projekta, svi troškovi moraju biti jasno iskazani, povezani s prihvatljivim projektnim aktivnostima te neophodni za ostvarivanje ciljeva projekta.

Podnositelj zahtjeva treba obrazložiti način na koji su troškovi obračunati u odnosu na aktivnosti iz projekta te ih popratiti s ponudama/predračunima/troškovnicima za navedene aktivnosti.

Ukoliko se provjerom tablice proračuna ustanovi potreba dodatnog pojašnjenja predviđenih projektnih aktivnosti i troškova, brisanja neprihvatljivih projektnih aktivnosti i troškova te smanjivanja precijenjenih troškova kontaktirat će se podnositelj zahtjeva.

Svaki trošak za koji se provjerom ustanovi da nije prihvatljiv, bit će isključen iz tablice proračuna projekta. Postupkom provjere proračuna utvrđuje se konačna tablica proračuna koja je sastavni dio ugovora o dodjeli potpore.

Ukoliko se provjerom tablice proračuna iskaže iznos za dodjelu potpore koji je niži od određenog najnižeg pojedinačnog iznosa potpore, zahtjev će biti odbijen, a podnositelj zahtjeva bit će pisano obaviješten o odbijanju zahtjeva s obrazloženjem.

Zahtjevi s pripadajućom dokumentacijom što su zadovoljili administrativnu provjeru i provjeru tablice proračuna projekta upućuju se Povjerenstvu na ocjenu projektnog prijedloga.

Povjerenstvo će ocijeniti projektni prijedlog prema sljedećim kriterijima: relevantnost projekta, metodologija, održivost, proračun i isplativost projekta.

Podnositelj zahtjeva čiji je projektni prijedlog ocijenjen s manje od 30 bodova bit će pisano obaviješten o odbijanju zahtjeva s naznakom dodijeljenih bodova.

Gradonačelnik zaključkom utvrđuje Listu korisnika za dodjelu potpora za razvoj društvenog poduzetništva na temelju prijedloga Povjerenstva.

Korisnici potpore s navedene Liste bit će se pisano obaviješteni o dodjeli potpore.

Grad Zagreb korisnicima potpore isplaćuje odobrena sredstva na poslovni račun.

Grad Zagreb će s korisnikom potpore sklopiti ugovor o dodjeli potpore, čime će se utvrditi međusobna prava i obveze.

Korisnik potpore je, pri sklapanju ugovora iz stavka 1. ovoga članka, dužan dostaviti:

* solemniziranu bjanko zadužnicu kao instrument naplate dodijeljene potpore s pripadajućim zakonskim zateznim kamatama u slučaju nenamjenskog korištenja potpore, ili u slučaju naknadno utvrđenog drugačijeg stanja od onoga koji je bio osnovom za dodjelu potpore, ili u slučaju nepridržavanja obveza iz ugovora o dodjeli potpore, odnosno ako korisnik potpore ne izvrši povrat potpore po utvrđenim ugovornim odredbama;
* ugovor o radu za osobu zaposlenu na projektu u punom radnom vremenu.

Korisniku potpore će se dostavljena solemnizirana bjanko zadužnica vratiti nakon što Povjerenstvo prihvati završni izvještaj o provedbi projekta.

Ako korisnik potpore ne sklopi ugovor o dodjeli potpore i/ili ne dostavi solemniziranu bjanko zadužnicu i/ili ugovor o radu za osobu zaposlenu na projektu, smatrat će se da je odustao od dodijeljene potpore.

Obveza korisnika potpore je da projektne aktivnosti, na temelju čega mu je odobrena potpora, provede u cijelosti, sukladno konačnoj tablici proračuna.

Maksimalni rok provedbe projektnih aktivnosti je 1 godina od dana potpisivanja ugovora o dodjeli potpore.

Korisnik potpore ne treba suglasnost Grada Zagreba za izmjene u konačnoj tablici proračuna u slučaju nužne izmjene prihvatljivih troškova unutar iste glavne grupe aktivnosti.

Korisnik potpore je dužan podnijeti molbu Povjerenstvu putem Ureda kojom će zatražiti suglasnost Grada Zagreba za sve ostale izmjene u konačnoj tablici proračuna.

|  |
| --- |
| **VI. PROPISANA DOKUMENTACIJA ZA DOKAZIVANJE I KONTROLU NAMJENSKOG KORIŠTENJA SREDSTAVA POTPORE**  |

Korisnik potpore dužan je u maksimalnome roku od 30 dana od završetka provedbe projekta Uredu dostaviti dokaze o namjenskome korištenju sredstava i ostvarenim učincima, odnosno završni izvještaj o provedbi projekta i ostvarenim rezultatima te dokaze o namjenskom korištenju sredstava (računi i bankovni izvodi s poslovnog računa čime se dokazuje izvršeno plaćanje).

Ponude i predračuni nisu prihvatljiv dokaz o namjenskom trošenju sredstava. Nalog za plaćanje, potvrda o izvršenom plaćanju, carinske deklaracije, kompenzacija i cesija se ne prihvaćaju kao dokaz o izvršenome plaćanju.

Dokazi o namjenskom korištenju potpore ne smiju se koristiti kao dokaz o namjenskom korištenju drugih potpora koje dodjeljuju Grad Zagreb i drugi davatelji državnih potpora.

Ured će provoditi kontrolu namjenskog korištenja sredstava. Korisnici potpore kod kojih se utvrdi nenamjensko trošenje sredstava su dužni vratiti doznačenu potporu u roku od 30 dana od dana primitka zahtjeva za povratom sredstava.

KLASA: 306-02/18-002/526

URBROJ: 251-09-12-18-4